ET Euroopa Liidu Teataja C 179/1

ÜHELT POOLT AAFRIKA, KARIIBI MERE JA VAIKSE OOKEANI PIIRKONNA RIIKIDE RÜHMA NING TEISELT POOLT EUROOPA LIIDU JA SELLE LIIKMESRIIKIDE VAHEL SÕLMITUD PARTNERLUSLEPINGU ALUSEL MOODUSTATUD PARLAMENTAARNE ÜHISASSAMBLEE

ESMASPÄEVA, 7. DETSEMBRI 2015. AASTA ISTUNGI PROTOKOLL

(2016/C 179/01)

Sisukord

Pidulik avaistung 1

Parlamentaarse ühisassamblee istung 2

Parlamentaarse ühisassamblee koosseis 2

Parlamendiväliste esindajate akrediteerimine 2

1. Päevakorra kinnitamine (AP101.966) 2

2. Parlamentaarse ühisassamblee 29. istungjärgu viimase istungi protokolli (ELT C 391, 24.11.2015) kinnitamine 2

3. Kaaspresidentide teadaanded, sh juhatuse 7. detsembri 2015. aasta koosolekul vastu võetud otsused 2

4. Demokraatia olukord ELis ja AKV riikides 3

5. Neljakümneaastane partnerlus: hinnang AKV riikides kaubandusele ja arengule avaldatud mõju kohta ning AKV riikide ja Euroopa Liidu vaheliste kestvate suhete väljavaated 3

6. Kiireloomuline küsimus nr 2: valimisjärgne olukord Burundis 3

ESMASPÄEVA, 7. DETSEMBRI 2015. AASTA ISTUNGI PROTOKOLL

(Istung algas kell 11.00)

Pidulik avaistung

Assamblee ees võtsid sõna:

parlamentaarse ühisassamblee kaaspresident Louis Michel, parlamentaarse ühisassamblee kaaspresident Fitz A. Jackson ja saadikutekoja esimees Mars di Bartolomeo (Euroopa Liidu eesistujariik Luksemburg).

(Istung katkestati kell 12.00 ja see jätkus kell 15.05.)

ISTUNGIT JUHATAS: Louis MICHEL

kaaspresident

Parlamentaarse ühisassamblee istung

Kaaspresident tervitas kõiki osalejaid.

Parlamentaarse ühisassamblee koosseis

Kaaspresident teatas, et parlamentaarse ühisassamblee liikmete nimekiri lisatakse protokollile sellisel kujul, nagu AKV riikide ametiasutused ja Euroopa Parlament selle edastasid.

Parlamendiväliste esindajate akrediteerimine

Kaaspresident teatas, et esitatud on parlamendiväliste esindajate akrediteerimise taotluste nimekiri kooskõlas Cotonou lepingu artikli 17 lõikega 1 ja parlamentaarse ühisassamblee töökorra artikli 1 lõikega 2. Nimetatud esindajate kohalolek dokumenteeritakse ning nende nimed kantakse protokolli lisasse.

1. Päevakorra kinnitamine (AP101.966)

Sõnavõtjad: kaaspresident Jackson ja kaaspresident Michel.

Päevakord kinnitati käesolevas protokollis esitatud kujul.

2. Parlamentaarse ühisassamblee 29. istungjärgu viimase istungi protokolli (ELT C 391, 24.11.2015) kinnitamine

Protokoll kinnitati.

3. Kaaspresidentide teadaanded, sh juhatuse 7. detsembri 2015. aasta koosolekul vastu võetud otsused

Kaaspresident kandis ette juhatuse 7. detsembri 2015. aasta koosoleku tulemused.

Vastu võeti järgmised otsused:

a) Alalised komiteed koostavad järgmised aruanded: Poliitikakomitee: presidendi ametiaegadega seotud põhiseaduslikud piirangud. Majandusarengu-, finants- ja kaubanduskomitee: ebaseaduslike rahavoogude mõju arengu rahastamisele. Sotsiaal- ja keskkonnakomitee: põllumajandusliku pereettevõtluse probleemid ja väikepõllumajandustootmine AKV riikides.

b) Parlamentaarse ühisassamblee 31. istungjärk toimub 13.–15. juunil 2016 Lõuna-Aafrikas.

c) Parlamentaarse ühisassamblee 32. istungjärk toimub Kesk-Aafrikas.

Kaaspresident teatas järgmised tähtajad:

— hääletusele pandavate kompromissresolutsioonide ja muude kiireloomuliste resolutsioonide muudatusettepanekute kohta: teisipäev, 8. detsember kell 12.00;

— hääletusmeetoditega seotud taotlused: kolmapäev, 9. detsember kell 10.00 kirjalikult.

Sõnavõtja: João Ferreira, portugali keelde suulise tõlke puudumise kohta.

Kaaspresidendid tuletasid meelde eeskirju, mida tuleb kohaldada.

4. Demokraatia olukord ELis ja AKV riikides

Arutelu demokraatia ja valimisabi instituudi peasekretäri Yves Leterme’iga

Demokraatia ja valimisabi instituudi peasekretär Yves Leterme tegi ettekande demokraatia olukorra kohta ELis ja AKV riikides.

Sõnavõtjad: Adjedoue Weidou (Tšaad), Davor Ivo Stier, Maria Arena, Younoussa Tondy (Niger), Ana Rita Geremias Sithole (Mosambiik), João Ferreira, Ahamada Soukouna (Mali), Sonny Ogbuoji (Nigeeria), Ignazio Corrao, Michael Gahler, Enrique Guerrero Salom, Jo Leinen, Michela Giuffrida, Mariya Gabriel ja Louis Michel.

Yves Leterme rõhutas, et demokraatia ja valimisabi instituut kasutab demokraatia mõistet selle kõige laiemas mõttes, kuid ta juhtis tähelepanu sellele, et olemas on rohkem kui vaid üks mudel. Valitsused võivad demokraatiat toetada ja sellele pühenduda, kuid nad ei saa seda viia teistesse riikidesse. Demokraatlik süsteem põhineb kodanike teostataval kontrollil ja kõigi kodanike kontrollivõime võrdsusel. Säästva arengu 16. eesmärgi jaoks, mis edendab demokraatlikke institutsioone kui rahutagajaid, on oluline koostada konkreetsed näitajad.

Liikmed rõhutasid, et isegi kui demokraatlikke väärtusi eri riikides mõnikord erinevalt tõlgendatakse, on nad olemuselt ülemaailmsed. Tõstatatud küsimuste hulka kuulusid ka poliitiliste liidrite ja elanikkonna vahelise suhtluse kriis, mille põhjustas erakondade suutmatus kohaneda muutuva maailmaga, rahva suurenev nõudmine osaleda poliitilises tegevuses ja aina kiirenev tehnoloogia areng.

5. Neljakümneaastane partnerlus: hinnang AKV riikides kaubandusele ja arengule avaldatud mõju kohta ning AKV riikide ja Euroopa Liidu vaheliste kestvate suhete väljavaated

Majandusarengu-, finants- ja kaubanduskomitee

Kaasraportöörid: Jacob Oulanyah (Uganda) ja David Martin

Sanjay Tanna (Uganda) (asendas Jacob Oulanyahit) ja Enrique Guerrero Salom (asendas David Martinit) esitasid aruande.

Sõnavõtjad: Theodor Dumitru Stolojan, Norbert Neuser, Younoussa Tondy (Niger), Netty Baldeh (Gambia), Daniel K. Shumba (Zimbabwe), Javier Nart, João Ferreira, Maria Heubuch, Laura Ferrara, Ousmane Kaba (Guinea), Teshome Toga (Etioopia), Maurice Ponga, Michael Gahler ja Erja Askola (Euroopa Komisjon).

Valitses laialdane üksmeel AKV-ELi partnerluse üldiselt positiivse hinnangu osas, kuid samuti selles, et partnerlust on vaja kohandada uue olukorraga ning et paremini tuleb võidelda vaesuse vastu ja edendada majanduskasvu, investeeringuid, mitmekesistamist ja AKV riikide paremat ligipääsu ELi ja ülemaailmsetele turgudele. Arvamused erinesid rohkem majanduspartnerluslepingute kaubanduslike ja arengumõjude puhul, kusjuures mõned liikmed rõhutasid lepingutes sisalduvaid võimalusi ja teised kritiseerisid seda, et lepingud on suunatud rohkem kaubandusele kui arengule.

Sanjay Tanna (Uganda) ja Enrique Guerrero Salom tegid arutelust kokkuvõtte.

6. Kiireloomuline küsimus nr 2: valimisjärgne olukord Burundis

Sõnavõtjad: Erminia Norarangelo (Euroopa Välisteenistus), Netty Baldeh (Gambia), Louis Michel, Lidia Senra Rodriguez, Maria Arena, Tulia Ackson (Tansaania), Veikko Nekundi (Namiibia), Teshome Toga (Etioopia), Maria Heubuch, Ignazio Corrao, Anicet Niyongabo (Burundi), Mariya Gabriel, Kashetu Kyenge, Maurice Ponga, Bogdan Brunon Wenta ja Joachim Zeller.

Euroopa Parlamendi liikmete ja AKV liikmete vahel oli selge lahknevus seoses valimisjärgse olukorraga Burundis, peamiselt selle kohta, kuidas tõlgendada Burundi kohta sõlmitud Arusha rahu ja leppimise lepingut seoses Burundi presidendi senise volituste arvu arvutamisega. Kuigi Euroopa Parlamendi liikmed olid arvamusel, et Arusha lepingut on rikutud, siis AKV liikmed leidsid, et nii Burundi kui ka Ida-Aafrika Ühenduse kohtud langetasid otsuse Burundi valitsuse seisukoha kasuks. Samuti oli lahkarvamus ELi otsuse suhtes alustada Cotonou lepingu artikli 96 kohaseid konsultatsioone Burundi valitsusega.

Mõned liikmed mõistis ka hukka hiljutised vägivaldsed rünnakud ning inimõiguste rikkumiste ja kuritarvituste arvu suurenemise, sealhulgas tapmised, kohtuvälised hukkamised, isikute füüsilise puutumatuse rikkumised, piinamised ja muu julma, ebainimliku ja/või alandava kohtlemise, meelevaldsed vahistamised ja ebaseaduslikud kinnipidamised, ajakirjandus- ja sõnavabaduse rikkumised ning karistamatuse laia leviku.

(Istung lõppes kell 18.15)